A Bizottság 473/2008/EK RENDELETE
(2008. május 29.)
a 2037/2000/EK európai parlamenti és tanácsi rendeletnek az egyes ózonlebontó anyagok és ózonlebontó anyagokat tartalmazó keverékek KN-kódjának kiigazítása céljából történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre (1) és különösen annak 6. cikke (5) bekezdésére,
mivel:
(1)
Az 1214/2007/EK bizottsági rendelettel (2) módosított, a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletben (3) előírt 2007. évi Kombinált Nómenklatúrában módosultak egyes anyagok és termékek Kombinált Nómenklatúra szerinti kódjai (KN-kódjai).
(2)
A 2037/2000/EK rendelet ózonréteget lebontó anyagokról és ózonréteget lebontó anyagokat tartalmazó keverékekről szóló IV. melléklete hivatkozik néhány olyan KN-kódra, amelyet az 1214/2007/EK rendelet módosított. Ezért ezt a mellékletet ki kell igazítani. A nagyszámú módosításra tekintettel, az egyértelműség érdekében helyénvaló a melléklet teljes cseréje.
(3)
A 2037/2000/EK rendeletet ezért ennek megfelelően módosítani kell.
(4)
Mivel az 1214/2007/EK rendelet 2008. január 1-jén lépett hatályba, ezt a rendeletet is ugyanettől a naptól kell alkalmazni.
(5)
A rendeletben foglalt intézkedések összhangban vannak a 2037/2000/EK rendelet 18. cikkének (1) bekezdésében létrehozott bizottság véleményével,
ELFOGADTA EZT A RENDELETET:
1. cikk
A 2037/2000/EK rendelet IV. melléklete helyébe az e rendelet mellékletében található szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2008. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. május 29-én.